Predkladacia správa

Dokument „Koncepcia reformy daňovej a colnej správy s výhľadom zjednotenia výberu daní, cla a poistných odvodov“ (ďalej len „Koncepcia“) je návrhom Ministerstva financií Slovenskej republiky, vypracovaným na dosiahnutie cieľov vyplývajúcich z Programového vyhlásenia vlády SR, ako aj na základe úlohy B.1 uznesenia vlády č. 221 zo dňa 8. 3. 2006, ktorou bolo ministrovi financií uložené v spolupráci s ministerkou práce, sociálnych vecí a rodiny a ministrom zdravotníctva predložiť konkrétny návrh vecného a organizačného riešenia zjednotenia daní a odvodov. 

Účelom Koncepcie je predstaviť návrh reformy daňovej a colnej správy s výhľadom zjednotenia výberu daní, cla a poistných odvodov, ktorá si kladie za cieľ zmeniť daňovú a colnú správu tak, aby bola efektívnejšia v zmysle zníženia vlastných nákladov, účinnejšia z pohľadu výberu štátnych príjmov a zároveň proklientsky orientovaná s cieľom zjednodušenia procesov a odstránenia nadbytočnej byrokracie a záťaže na strane povinného subjektu, no predovšetkým pripravená na prevzatie úlohy miesta zjednoteného výberu daní, cla a poistných odvodov. Postup tohto zjednotenia je navrhnutý v samostatnej časti materiálu.

Dopad navrhovaných zmien a postupov vyplývajúcich z návrhu Koncepcie je uvedený v doložke finančných, ekonomických, environmentálny vplyvov, vplyvov na zamestnanosť a podnikateľské prostredie, ako aj vo vlastnom materiáli.

Materiál bol predložený na medzirezortné pripomienkové konanie, ktorého výsledok je uvedený vo vyhodnotení pripomienkového konania, ktoré tvorí samostatnú časť materiálu a na rokovanie Hospodárskej a sociálnej rady SR. 

Materiál sa na rokovanie vlády SR predkladá s rozporom so Združením podnikateľov Slovenska a Republikovou úniou zamestnávateľov k identickej pripomienke, týkajúcej sa harmonogramu reformy.